b'\n_START_ARTICLE_\nPavel Brendl\n_START_SECTION_\nPohjois-Amerikassa\n_START_PARAGRAPH_\nBrendl siirtyi T\xc5\xa1ekist\xc3\xa4 Pohjois-Amerikkaan jo juniori-ik\xc3\xa4isen\xc3\xa4, kun h\xc3\xa4n pelasi kaudella 1998\xe2\x80\x931999 WHL-juniorisarjassa Calgary Hitmenin joukkueessa. Brendl pelasi loistavan tulokaskauden sarjassa, sill\xc3\xa4 h\xc3\xa4n voitti koko liigan pistep\xc3\xb6rssin. H\xc3\xa4n teki 68 ottelussa 134 pistett\xc3\xa4. H\xc3\xa4net valittiin sek\xc3\xa4 WHL:n ett\xc3\xa4 koko CHL:n vuoden tulokkaaksi ja h\xc3\xa4net nimettiin CHL:n t\xc3\xa4hdist\xc3\xb6kent\xc3\xa4lliseen. Calgary voitti kauden p\xc3\xa4\xc3\xa4tteeksi Kanadan juniorisarjojen mestaruuden, Memorial Cupin. New York Rangers varasi Brendlin NHL:\xc3\xa4\xc3\xa4n seuraavana kes\xc3\xa4n\xc3\xa4 vuoden 1999 varaustilaisuuden nelj\xc3\xa4nten\xc3\xa4 pelaajana._NEWLINE_Seuraavat kaksi kautta Brendl pelasi viel\xc3\xa4 WHL:n Calgary Hitmeniss\xc3\xa4, vaikka k\xc3\xa4vi pelaamassa AHL:n Hartford Wolf Packissa pudotuspelej\xc3\xa4 kaudella 1999\xe2\x80\x932000. H\xc3\xa4n ei Calgaryss\xc3\xa4 ylt\xc3\xa4nyt aivan ensimm\xc3\xa4isen kauden loistoonsa, vaikka toisellakin kaudellaan teki 111 pistett\xc3\xa4. Ennen NHL-kauden 2001\xe2\x80\x932002 alkua Brendl kaupattiin Rangersista Philadelphiaan Jan Hlav\xc3\xa1\xc4\x8din ja Kim Johnsson kanssa. Rangers sai kaupassa Eric Lindrosin. Ensimm\xc3\xa4isell\xc3\xa4 ammattilaiskaudellaan Brendl pelasi kahdeksan ottelua NHL:ss\xc3\xa4 Philadelphiassa. P\xc3\xa4\xc3\xa4osan kaudesta h\xc3\xa4n pelasi kuitenkin farmijoukkue Philadelphia Phantomsissa._NEWLINE_Brendl aloitti kauden 2002\xe2\x80\x932003 Philadelphian NHL-joukkueessa, mutta h\xc3\xa4net kaupattiin kesken myytiin Carolina Hurricanesiin kaupassa, jossa Carolinaan siirtyi my\xc3\xb6s Bruno St. Jacques ja Philadelphia sai Sami Kapasen ja Ryan Bastin._NEWLINE_NHL:n ty\xc3\xb6sulkukaudella 2004\xe2\x80\x932005 Brendl edusti nelj\xc3\xa4\xc3\xa4 eri seuraa ymp\xc3\xa4ri Euroopan. H\xc3\xa4n aloitti kotimaassaan HC T\xc5\x99ineciss\xc3\xa4 ja HC Olomoucissa, josta siirtyi Mestikseen Jokipoikiin. Mestiksen syyskauden j\xc3\xa4lkeen h\xc3\xa4n jatkoi matkaansa Sveitsin kakkosarjaan HC Thurgauhun, mutta palasi Jokipoikiin, kun Thurgau ei viivytteli sopimustarjouksen tekemisess\xc3\xa4. Jokipojissa Mestiksess\xc3\xa4 Brendl pelasi 21 ottelua tehoin 9+10. Seuraavalla kaudella Brendl palasi NHL:\xc3\xa4\xc3\xa4n, ja h\xc3\xa4net kaupattiin kesken kauden Phoenix Coyotesiin vaihdossa Krystofer Kolanosiin. Phoenixissa Brendl pelasi kaksi ottelua, mutta kausi meni p\xc3\xa4\xc3\xa4osin AHL:ssa (Lowell Lock Monsters ja San Antonio Rampage).\n_START_SECTION_\nPaluu Eurooppaan\n_START_PARAGRAPH_\nVuonna 2006 Brendl siirtyi Elitserien-seura Mora IK:hon, jossa pelasi hyv\xc3\xa4n kauden tehoin 34+23=57 (54 ottelua). H\xc3\xa4n oli Elitserienin maalikuningas ja pistep\xc3\xb6rssin kakkonen. Morasta Brendl siirtyi Bryn\xc3\xa4siin, jonka kanssa teki kolmen vuoden sopimuksen. H\xc3\xa4n pelasi Bryn\xc3\xa4s IF:ss\xc3\xa4 runkosarjassa 54 ottelua, joissa teki tehot 31-24=54. Brendl sijoittui Elitserienin runkosarjan pistep\xc3\xb6rssin kolmoseksi._NEWLINE_Ven\xc3\xa4l\xc3\xa4inen HK Torpedo Ni\xc5\xbeni Novgorod teki Brendlist\xc3\xa4 tarjouksen ensimm\xc3\xa4isen Bryn\xc3\xa4sin kauden j\xc3\xa4lkeen. Brendl siirtyikin kaudeksi 2008\xe2\x80\x932009 Ven\xc3\xa4j\xc3\xa4n p\xc3\xa4\xc3\xa4sarjaan, jossa h\xc3\xa4n pelasi kev\xc3\xa4\xc3\xa4seen 2010 asti. Syyskuussa 2010 h\xc3\xa4n teki SM-liigaseura KalPan kanssa marraskuun alkuun kest\xc3\xa4v\xc3\xa4n sopimuksen. KalPassa Brendl teki 15 pistett\xc3\xa4 16 ottelussa. Marraskuussa h\xc3\xa4n j\xc3\xa4tti joukkueen sopimuksen umpeuduttua ja siirtyi KHL-liigan Neftehimik Ni\xc5\xbenekamskiin._NEWLINE_Brendl pelasi kev\xc3\xa4\xc3\xa4n 2011 loppuun Ni\xc5\xbenekamskissa. Seuraavaksi kaudeksi h\xc3\xa4n palasi kotimaahansa ja HC Pardubiceen. Siell\xc3\xa4 h\xc3\xa4n pelasi vain kuusi ottelua ja teki niiss\xc3\xa4 kahdeksan pistett\xc3\xa4, kunnes Sveitsin liigassa pitk\xc3\xa4n tappioputken j\xc3\xa4lkeen viimeiseksi tippunut Rapperswil-Jona Lakers hankki h\xc3\xa4net ja Janne Niinimaan joukkueeseensa. H\xc3\xa4n pelasi loppukauden Rapperswiliss\xc3\xa4 ja palasi kaudeksi 2012\xe2\x80\x932013 Pardubiceen._NEWLINE_Brendl aloitti kauden 2013-2014 lainalla HC Kometa Brnon joukkueessa, josta siirtyi kuuden pelatun ottelun j\xc3\xa4lkeen Saksan DEL2-liigan Lausitzer F\xc3\xbcchsen joukkueeseen. Seuraavat noin kaksi kautta Brendl pelasi j\xc3\xa4lleen Slovakiassa HK 36 Skalican joukkueessa, josta siirtyi kev\xc3\xa4\xc3\xa4ll\xc3\xa4 2016 Zvoleniin pelaamaan runkosarjan kuusi viimeist\xc3\xa4 ottelua ja pudotuspelit. Brendl lopetti ammattilaisuransa kauden 2016 p\xc3\xa4\xc3\xa4tteeksi. Seuraavan vuoden h\xc3\xa4n oli kokonaan pelaamatta mutta liittyi tammikuussa 2018 Ruotsin kolmannella sarjatasolla pelanneen Arlandan riveihin loppukauden sopimuksella. Arlanda putosi kauden p\xc3\xa4\xc3\xa4tteeksi sarjasta ja Brendl oli loppuvuoden j\xc3\xa4lleen pelaamatta. Helmikuussa 2019 Brendl tuli Suomeen ja Joensuuhun pelaamaan II divisioonan Karjalan Koplassa II divisoonan pudotuspelej\xc3\xa4 ja mahdollisia nousukarsintoja.\n_START_SECTION_\nMaajoukkueura\n_START_PARAGRAPH_\nBrendl oli mukana nuorten maailmanmestaruuden voittaneessa T\xc5\xa1ekin joukkueessa vuonna 2001. H\xc3\xa4n oli T\xc5\xa1ekin eniten pisteit\xc3\xa4 tehnyt pelaaja ja h\xc3\xa4net valittiin kisojen t\xc3\xa4hdist\xc3\xb6kent\xc3\xa4lliseen._NEWLINE_Aikuisten maajoukkuedebyyttins\xc3\xa4 Brendl teki Karjala-turnauksessa marraskuussa 2006.'